*Projekts*

LATVIJAS REPUBLIKAS MINISTRU KABINETS

2020. gada \_\_\_.\_\_\_\_\_\_\_                                               Noteikumi Nr.\_\_

Rīgā                                                                               (prot. Nr.\_\_  \_\_.§)

**Noteikumi par dzelzceļa drošību**

Izdoti saskaņā ar Dzelzceļa likuma 34.1 panta

 piekto daļu, 35.1 panta otro daļu,

35.2 panta ceturto, piekto un septīto daļu un

36.4 panta trešo un septīto daļu

**1. Vispārīgie jautājumi**

1. Noteikumi nosaka:

1.1. drošības pārvaldības sistēmas pamatelementus;

1.2. drošības pārskatā iekļaujamo informāciju;

1.3. kārtību, kādā Komisijas 2018.gada 9.aprīļa Īstenošanas regulas (ES) 2018/763, ar ko nosaka praktisku kārtību vienoto drošības sertifikātu izdošanai dzelzceļa pārvadājumu uzņēmumiem saskaņā ar Eiropas Parlamenta un Padomes Direktīvu (ES) 2016/798 un atceļ Komisijas Regulu (EK) Nr.653/2007, (turpmāk – Regula Nr.2018/763) prasības tiek piemērotas Latvijā;

1.4. drošības apliecības izdošanas, atjaunošanas, grozīšanas un atsaukšanas kritērijus un kārtību;

1.5. prasības par tehnisko apkopi atbildīgajām struktūrvienībām un to izvērtēšanas kritērijus;

1.6. ritekļus, par kuru tehnisko apkopi atbildīgajām struktūrvienībām ir nepieciešams par tehnisko apkopi atbildīgās struktūrvienības sertifikāts;

1.7. kārtību, kādā Valsts dzelzceļa tehniskā inspekcija (turpmāk – Inspekcija) izdod, atjauno, groza vai atsauc par tehnisko apkopi (tostarp par 1520 mm sliežu ceļa platuma ritekļu tehnisko apkopi) atbildīgās struktūrvienības sertifikātu, tā izdošanas, atjaunošanas, grozīšanas un atsaukšanas prasības un novērtēšanas kritērijus.

2. Pārvadātājs, manevru darbu veicējs un šo noteikumu 19.1.1.un 19.1.3.apakšpunktā minētais infrastruktūras pārvaldītājs nodrošina, ka drošības pārvaldības sistēma ietver vismaz šādus pamatelementus:

2.1. drošības politiku, ko apstiprinājis komersanta augstākā līmeņa vadītājs un kas paziņota visam personālam;

2.2. komersanta kvalitatīvos un kvantitatīvos mērķus drošības uzturēšanai un paaugstināšanai, kā arī plānus un procedūras šo mērķu sasniegšanai;

2.3. procedūras esošo, jauno un grozīto tehnisko un ekspluatācijas prasību ievērošanai, kā tas noteikts savstarpējas izmantojamības tehniskajās specifikācijās, nacionālajās prasībās un citos piemērojamajos ar dzelzceļa nozari tieši nesaistītos normatīvajos vai administratīvajos aktos, kā arī dzelzceļa infrastruktūras reģistrā vai tīkla pārskatā norādītās stingri izteikta vietējā rakstura prasībās un ierobežojumos (turpmāk – vietējie nosacījumi);

2.4. procedūras, lai nodrošinātu piemērojamo prasību ievērošanu visā iekārtu aprites cikla un darbības laikā;

2.5. procedūras un metodes risku konstatēšanai, risku novērtēšanai un risku kontroles pasākumu ieviešanai, kad ekspluatācijas apstākļu izmaiņas vai jaunu materiālu ieviešana rada jaunus riskus infrastruktūrai vai mijiedarbībai starp cilvēku, iekārtu (mehānismu) un komersantu;

2.6. personāla apmācību programmu un sistēmas nodrošināšanu, lai garantētu personāla kompetences uzturēšanu un pienākumu pienācīgu veikšanu, tostarp pasākumus attiecībā uz personāla fizisku un psiholoģisku piemērotību;

2.7. komersanta pasākumi iekšējās informācijas apritei un attiecīgos gadījumos informācijas apritei starp dzelzceļa sistēmas dalībniekiem;

2.8. procedūras un veidlapas drošības informācijas dokumentēšanai, un noteiktās procedūras svarīgas drošības informācijas konfigurācijas kontrolei;

2.9. procedūras, lai nodrošinātu dzelzceļa satiksmes negadījumu un citu bīstamu notikumu reģistrēšanu, ziņošanu, izmeklēšanu un analīzi, kā arī vajadzīgo preventīvo pasākumu veikšanu;

2.10. rīcības plānu, brīdinājumu un informācijas nodrošināšana ārkārtas situācijās, kas ir saderīga ar valsts iestāžu rīcību ārkārtas situācijās;

2.11. drošības pārvaldības sistēmas regulāru iekšējo auditu veikšanas nodrošināšanu.

3. Pārvadātājs, manevru darbu veicējs un šo noteikumu 19.1.1. un 19.1.3.apakšpunktā minētais infrastruktūras pārvaldītājs drošības pārvaldības sistēmā ietver arī citus elementus, kas vajadzīgi, lai pārvaldītu viņa paša darbības rezultātā radušos drošības riskus, ņemot vērā šo risku novērtējumu, tostarp arī attiecībā uz darbībām, kas tiek veiktas privātas lietošanas dzelzceļa infrastruktūrā.

4. Drošības pārvaldības sistēmu izstrādā, piemērojot prasības, kas noteiktas Komisijas 2018.gada 8. marta Deleģētā regulā (ES) 2018/762, ar ko saskaņā ar Eiropas Parlamenta un Padomes Direktīvu (ES) 2016/798 izveido kopīgas drošības metodes, kas attiecas uz prasībām drošības pārvaldības sistēmām, un atceļ Komisijas Regulas (ES) Nr.1158/2010 un (ES) Nr.1169/2010.

5. Pārvadātājs, manevru darbu veicējs un šo noteikumu 19.1.1. un 19.1.3.apakšpunktā minētais infrastruktūras pārvaldītājs gada drošības pārskatā par iepriekšējo kalendāro gadu iekļauj šādu informāciju:

5.1. informāciju, kā īstenoti komersanta izvirzītie mērķi ar drošību saistītajos jautājumos, un drošības pasākumu plānu izpildes rezultātus;

5.2. ziņojumu par normatīvajos aktos par dzelzceļa satiksmes negadījumu klasifikācijas, izmeklēšanas un uzskaites kārtību norādītajiem drošības rādītājiem un to izmaiņām, ciktāl tas attiecas uz pašu komersantu;

5.3. iekšējā drošības audita rezultātus;

5.4. apsvērumus par dzelzceļa kustības un infrastruktūras pārvaldīšanas traucējumiem un trūkumiem, kas varētu būt svarīgi Inspekcijai, tostarp informācijas apkopojumu par riskiem, kas izriet no koriģējošo darbību rezultātiem;

5.5. ziņojumu par to, kā tiek piemērotas attiecīgās kopīgās drošības metodes.

**2. Vienotais drošības sertifikāts**

6. Ja pārvadātāja vai manevru darbu veicēja darbības telpa atrodas tikai Latvijā un pretendents ir lūdzis Inspekciju izsniegt vienoto drošības sertifikātu, tad Inspekcija kā drošības sertifikācijas struktūra Regulas Nr.2018/763 izpratnē vienoto drošības sertifikātu izdod, atjauno, groza vai atsauc, ievērojot šajos noteikumos un Regulā Nr.2018/763 noteiktās prasības un novērtēšanas kritērijus.

7. Pretendents Regulā Nr.2018/763 minēto informāciju attiecībā uz darbības telpu Latvijā iesniedz latviešu valodā.

8. Vienotajā drošības sertifikātā norāda Regulas Nr.2018/763 III pielikumā noteikto informāciju, tostarp pārvadātāja vai manevru darba veicēja darbības veidu, pārvadājumu apjomu, kā arī darbības telpu. Vienoto drošības sertifikātu attiecina arī uz privātas lietošanas dzelzceļa infrastruktūru, ja tā ietilpst pārvadātāja vai manevru darbu veicēja drošības pārvaldības sistēmā.

9. Ja pretendenta darbība ietver arī šo noteikumu 19.punktā, izņemot 19.1.1. un 19.1.3.apakšpunktā, minētās darbības, attiecībā uz kurām ir paredzēta šo noteikumu 3.nodaļā minētās drošības apliecības saņemšana, atbilstību šo noteikumu 3.nodaļas prasībām pārbauda un par drošības apliecības izdošanu, atjaunošanu, grozīšanu vai atsaukšanu Inspekcija veic novērtējumu un lemj vienotā drošības sertifikāta izdošanas procedūrā. Šajā gadījumā vienotā drošības sertifikāta izdošanai nepieciešamo dokumentāciju papildina ar šo noteikumu 3.nodaļā norādīto dokumentāciju. Šajā gadījumā pārvadātājs vai manevru darbu veicējs nesaņem drošības apliecību, bet par atbilstību prasībām tiek pieņemts attiecīgs lēmums vai veikta atzīme vienotajā drošības sertifikātā.

10. Vienoto drošības sertifikātu neizdod šo noteikumu 19.1.1. un 19.1.3.apakšpunktā minētajam infrastruktūras pārvaldītājam, kas infrastruktūras pārvaldīšanai veic arī manevru darbus un vilcienu satiksmi, kas nav dzelzceļa pārvadājumi, ja minēto darbību atbilstība drošības prasībām ir apliecināta, izdodot drošības apliecību saskaņā ar šo noteikumu 3.nodaļu.

11. Par Inspekcijas lēmumu pretendentam tiek paziņots Eiropas Savienības Dzelzceļu aģentūras kontaktpunktā. Vienotais drošības sertifikāts tiek publiskots Eiropas Savienības Dzelzceļu aģentūras datubāzē.

12. Inspekcija divu nedēļu laikā pēc lēmuma par vienotā drošības sertifikāta izdošanu, atjaunošanu, grozīšanu vai atsaukšanu pieņemšanas par to paziņo Eiropas Savienības Dzelzceļu aģentūrai, norādot komersanta nosaukumu, adresi, vienotā drošības sertifikāta izdošanas datumu, tipu, apjomu, derīguma termiņu un darbības telpu, bet atsaukšanas gadījumā arī lēmuma pamatojumu.

13. Ja pārvadātājs vai manevru darba veicējs būtiski maina savu darbības veidu vai darbības apjomu tā, ka šīs izmaiņas maina iepriekš izdotā vienotā drošības sertifikāta nosacījumus, tas iesniedz pieteikumu vienotā drošības sertifikāta grozīšanai. Šim pieteikumam pievieno apliecinājumu, ka minētās izmaiņas riska pārvaldības process ir īstenots atbilstīgi kopīgajai drošības metodei riska noteikšanai un izvērtēšanai.

14. Ja tieši piemērojamie Eiropas Savienības tiesību akti vai nacionālās prasības būtiski maina vienotā drošības sertifikāta nosacījumus, pēc Inspekcijas pieprasījuma pārvadātājs vai manevru darbu veicējs iesniedz pieteikumu vienotā drošības sertifikāta atjaunošanai neatkarīgi no esošā vienotā drošības sertifikāta derīguma termiņa.

15. Pēc vienotā drošības sertifikāta izdošanas pārvadātāju un manevru darba veicēju uzraudzībai Inspekcija izmanto tās rīcībā esošo informāciju, kā arī Eiropas Savienības Dzelzceļu aģentūras iegūto drošības pārvaldības sistēmas dokumentāciju.

16.Atjaunojot vienoto drošības sertifikātu Inspekcija izmanto uzraudzības laikā iegūto informāciju. Inspekcija uzraudzību veic atbilstoši Komisijas 2018.gada 16.februāra Deleģētās regulas (ES) 2018/761, ar ko izveido kopīgas drošības metodes uzraudzībai, ko valstu drošības iestādes veic pēc vienotā drošības sertifikāta vai drošības atļaujas izdošanas saskaņā ar Eiropas Parlamenta un Padomes Direktīvu (ES) 2016/798, un atceļ Komisijas Regulu (ES) Nr.1077/2012 (turpmāk – Regula Nr.2018/761) prasībām.

17. Ja Inspekcija izdevusi vienoto drošības sertifikātu, tā pieņem lēmumu atsaukt vienoto drošības sertifikātu vai ierobežot tā darbību, ja vienotā drošības sertifikāta turētājs:

17.1. sniedzis nepatiesas ziņas vai slēpis būtiskus faktus;

17.2. trīs mēnešu laikā nav veicis nekādas darbības Dzelzceļa likumā minēto pagaidu drošības pasākumu piemērošanas atcelšanai;

17.3. izbeidzis savu darbību kā pārvadātājs vai manevru darbu veicējs.

**3. Drošības apliecība**

18. Komersanta spēju darboties attiecīgajā komercdarbības jomā dzelzceļa nozarē apliecina spēkā esoša drošības apliecība.

19. Komercdarbības jomas ir šādas:

19.1. dzelzceļa infrastruktūras pārvaldīšana:

19.1.1. publiskās lietošanas dzelzceļa infrastruktūras pārvaldītājs, kas atbild par normatīvajos aktos par stratēģiskās un reģionālās nozīmes dzelzceļa infrastruktūras iedalījumu minēto dzelzceļa infrastruktūras iecirkņu izveidošanu un uzturēšanu un to infrastruktūras vadības un drošības sistēmu pārvaldību;

19.1.2. dzelzceļa infrastruktūras pārvaldītājs, kura pārvaldījumā nav normatīvajos aktos par stratēģiskās un reģionālās nozīmes dzelzceļa infrastruktūras iedalījumu norādīto dzelzceļa infrastruktūras iecirkņu;

19.1.3. dzelzceļa infrastruktūras pārvaldītājs, kas atbild par tādas dzelzceļa infrastruktūras izveidi, kas iekļauta Eiropas transporta tīklā (TEN-T) un tā prioritāro projektu sarakstā;

19.2. manevru veikšana privātās lietošanas dzelzceļa infrastruktūrā un publiskās lietošanas dzelzceļa infrastruktūrā vienas stacijas robežās;

19.3. dzelzceļa infrastruktūras tehniskā aprīkojuma būvniecība, remonts vai tehniskā apkope;

19.4. ritošā sastāva būvniecība, remonts vai tehniskā apkope.

20. Komersants var saņemt drošības apliecību uz vienu vai vairākām šo noteikumu 19.punktā minētajām komercdarbības jomām vai to daļām.

21. Ja šo noteikumu 19.1.2. un 19.2.apakšpunktā minētās darbības veic komersants, kurš vienlaikus ir pārvadātājs vai manevru darbu veicējs, minēto darbību atbilstību drošības prasībām apliecina izdodot vienoto drošības sertifikātu saskaņā ar šo noteikumu 9.punktu.

22. Ja šo noteikumu 19.3. un 19.4.apakšpunktā minētās darbības veic komersants, kurš vienlaikus ir pārvadātājs vai manevru darba veicējs, minēto darbību atbilstību drošības prasībām apliecina izdodot vienoto drošības sertifikātu saskaņā ar šo noteikumu 9.punktu, tikai kad vienoto drošības sertifikātu izdod Inspekcija. Ja vienoto drošības sertifikātu izdod Eiropas Savienības Dzelzceļu aģentūra, komersants saņem drošības apliecību šajā nodaļā norādītajā kārtībā.

23. Lai saņemtu drošības apliecību, komersants iesniedz Inspekcijā iesniegumu drošības apliecības saņemšanai (turpmāk – iesniegums). Iesniegumā norāda:

23.1. ziņas par komersantu;

23.2. informāciju par pieprasīto drošības apliecību (jauna, atjaunota vai grozīta);

23.3. komercdarbības jomu dzelzceļa nozarē atbilstoši šo noteikumu 19.punktā noteiktajam;

23.4. komercdarbības jomas aprakstu, norādot plānotās darbības attiecīgajā komercdarbības jomā. Šo noteikumu 19.1.1. un 19.1.3.apakšpunktā minētais infrastruktūras pārvaldītājs norāda, vai tas savas infrastruktūras pārvaldīšanai veic arī manevru darbus un vilcienu satiksmi, kas nav dzelzceļa pārvadājumi;

23.5. informāciju par dzelzceļa infrastruktūru, kurā tiks veikta komercdarbība (izņemot šo noteikumu 19.3. un 19.4.apakšpunktā minēto komercdarbību);

23.6. informāciju par komersanta veiktajām papildu darbībām dzelzceļa nozarē, ja tādas plānotas;

23.7. informāciju par drošības apliecības saņemšanas veidu.

24. Lai saņemtu drošības apliecību, publiskās lietošanas dzelzceļa infrastruktūras pārvaldītājs, kas atbild par normatīvajos aktos par stratēģiskās un reģionālās nozīmes dzelzceļa infrastruktūras iedalījumu minēto dzelzceļa infrastruktūras iecirkņu izveidošanu un uzturēšanu un to infrastruktūras vadības un drošības sistēmu pārvaldību, izveido un uztur saskaņā ar šo noteikumu 2., 3. un 4.punkta prasībām atbilstošu drošības pārvaldības sistēmu, tajā ietverot arī noteikumus un procedūras to prasību izpildīšanai, kas nepieciešamas dzelzceļa infrastruktūras drošai attīstīšanai, uzturēšanai un ekspluatācijai, tostarp attiecīgos gadījumos kustības vadības un signalizācijas sistēmas apkopei un ekspluatācijai. Šādas infrastruktūras pārvaldītājs, kas īsteno dzelzceļa infrastruktūras attīstību būvdarbu stadijā, saņem drošības apliecību, ja izveidojis strukturētu un dokumentētu sistēmu, kura ļauj tam pārvaldīt dzelzceļa infrastruktūras attīstības darbus, ievērojot dzelzceļa drošības prasības.

25. Publiskās lietošanas dzelzceļa infrastruktūras pārvaldītājs, kas atbild par normatīvajos aktos par stratēģiskās un reģionālās nozīmes dzelzceļa infrastruktūras iedalījumu minēto dzelzceļa infrastruktūras iecirkņu izveidošanu un uzturēšanu un to infrastruktūras vadības un drošības sistēmu pārvaldību, iesniegumam pievieno šādus dokumentus:

25.1. drošības pārvaldības sistēmas dokumentus, kas apliecina šo noteikumu 2., 3. un 4.punkta prasību izpildi (arī saistībā ar bīstamo kravu pārvadājumiem);

25.2. informāciju par savstarpējās izmantojamības tehnisko specifikāciju, tostarp detalizētu informāciju par savstarpējas izmantojamības tehniskās specifikācijas, kas attiecas uz Eiropas Savienības dzelzceļa sistēmas satiksmes nodrošināšanas un vadības apakšsistēmu, un kopīgo drošības metožu piemērošanu komersanta drošības pārvaldības sistēmas procesos;

25.3. dzelzceļa infrastruktūras drošas attīstības, uzturēšanas un ekspluatācijas īpašo prasību ievērošanai nepieciešamo procedūru aprakstu, iekļaujot arī kustības vadības un signalizācijas sistēmas uzturēšanas un ekspluatācijas procedūru aprakstu;

25.4. nodarbināto dzelzceļa speciālistu amatu sarakstu;

25.5. dokumentus par drošības pārvaldības sistēmā paredzētajiem ar personālu saistītajiem procesiem, tostarp kompetenču pārvaldību;

25.6. ja komersanta valdījumā ir ritošais sastāvs:

25.6.1. izmantošanai paredzēto ritekļu sarakstu;

25.6.2. informāciju par ritekļu tehnisko apkopi atbildīgo struktūrvienību un tās sertifikāciju;

25.7. informāciju par komersanta noslēgtajiem līgumiem, lai izmantotu citu komersantu pakalpojumus atsevišķu dzelzceļa nozares tehnoloģisko procesu izpildē.

26. Lai saņemtu drošības apliecību, infrastruktūras pārvaldītājs, kura pārvaldījumā nav normatīvajos aktos par stratēģiskās un reģionālās nozīmes dzelzceļa infrastruktūras iedalījumu norādīto dzelzceļa infrastruktūras iecirkņu, izveido sistēmu, kas spēj nodrošināt tā darbību attiecīgajā komercdarbības jomā dzelzceļa nozarē saskaņā ar dzelzceļa drošības prasībām.

27. Infrastruktūras pārvaldītājs, kura pārvaldījumā nav normatīvajos aktos par stratēģiskās un reģionālās nozīmes dzelzceļa infrastruktūras iedalījumu norādīto dzelzceļa infrastruktūras iecirkņu, iesniegumam pievieno šādus dokumentus:

27.1. dokumentu, kurā ir noteikta komersanta organizatoriskās struktūras daļa vai persona, kura atbild par dzelzceļa darbības plānošanu, organizēšanu, īstenošanu, vadīšanu un satiksmes drošības uzraudzību;

27.2. informāciju par atbildības sadalījumu pa attiecīgajiem tehnoloģiskajiem procesiem dzelzceļa nozarē, nosakot, kādus komersanta darbībai nepieciešamos tehnoloģiskos procesus veic komersants un kādus tas nodod citam komersantam;

27.3. dzelzceļa infrastruktūras drošas attīstības, uzturēšanas un ekspluatācijas īpašo prasību ievērošanai nepieciešamo procedūru aprakstu, attiecīgos gadījumos arī kustības vadības un signalizācijas sistēmas uzturēšanas un ekspluatācijas procedūru aprakstu;

27.4. informāciju par komersanta iekšējos dokumentos (piemēram, komersanta izdotie dokumenti, kopīgi ar citām organizācijām pieņemtie dokumenti, dzelzceļa infrastruktūras aprīkojuma ražotāju, piegādātāju un uzstādītāju dokumenti par to lietošanu, remontu un apkopi, citu organizāciju izdotie dokumenti, dokumentācija saistībā ar bīstamo kravu pārvadājumiem) iekļautajām normām, kas atbilst komersanta darbības jomai un veiktajām darbībām, un ir izstrādātas saskaņā ar tieši piemērojamiem Eiropas Savienības tiesību aktiem, nacionālajām prasībām un vietējiem nosacījumiem;

27.5. komersanta nodarbināto dzelzceļa speciālistu amatu sarakstu;

27.6. dokumentus par procesiem, kas saistīti ar personālu:

27.6.1. apliecinājumu, ka komersanta dzelzceļa speciālistu kvalifikācija atbilst normatīvajos aktos dzelzceļa drošības jomā noteiktajām prasībām;

27.6.2. dokumentus, kas apliecina komersanta darbinieku zināšanas par rīcību dzelzceļa satiksmes negadījumos (arī negadījumos ar bīstamajām kravām);

27.7. ja komersanta valdījumā ir ritošais sastāvs:

27.7.1. izmantošanai paredzēto ritekļu sarakstu;

27.7.2. informāciju par ritekļu tehnisko apkopi atbildīgo struktūrvienību un tās sertifikāciju;

27.8. informāciju par komersanta noslēgtajiem līgumiem, lai izmantotu citu komersantu pakalpojumus atsevišķu dzelzceļa nozares tehnoloģisko procesu izpildē.

28. Lai saņemtu drošības apliecību, infrastruktūras pārvaldītājs, kas atbild par tādas dzelzceļa infrastruktūras izveidi, kas iekļauta Eiropas transporta tīklā (TEN-T) un tā prioritāro projektu sarakstā, kas īsteno dzelzceļa infrastruktūras attīstību būvdarbu stadijā, izveido strukturētu un dokumentētu sistēmu, kura ļauj tam pārvaldīt dzelzceļa infrastruktūras attīstības darbus, ievērojot dzelzceļa drošības prasības.

29. Infrastruktūras pārvaldītājs, kas atbild par tādas dzelzceļa infrastruktūras izveidi, kas iekļauta Eiropas transporta tīklā (TEN-T) un tā prioritāro projektu sarakstā, iesniegumam pievieno šādus dokumentus:

29.1. drošības pārvaldības sistēmas dokumentus, kas apliecina šo noteikumu 2., 3. un 4.punkta prasību izpildi;

29.2. informāciju par savstarpējās izmantojamības tehnisko specifikāciju, tostarp detalizētu informāciju par savstarpējas izmantojamības tehniskās specifikācijas, kas attiecas uz Eiropas Savienības dzelzceļa sistēmas satiksmes nodrošināšanas un vadības apakšsistēmu, un kopīgo drošības metožu piemērošanu komersanta drošības pārvaldības sistēmas procesos;

29.3. dzelzceļa infrastruktūras drošas attīstības, uzturēšanas un ekspluatācijas īpašo prasību ievērošanai nepieciešamo procedūru aprakstu, iekļaujot arī kustības vadības un signalizācijas sistēmas uzturēšanas un ekspluatācijas procedūru aprakstu;

29.4. nodarbināto dzelzceļa speciālistu amatu sarakstu;

29.5. dokumentus par drošības pārvaldības sistēmā paredzētajiem ar personālu saistītajiem procesiem, tostarp kompetenču pārvaldību;

29.6. informāciju par komersanta noslēgtajiem līgumiem, lai izmantotu citu komersantu pakalpojumus atsevišķu dzelzceļa nozares tehnoloģisko procesu izpildē;

30. Lai saņemtu drošības apliecību, komersants, kurš nav manevru darbu veicējs, bet veic manevrus tikai privātās lietošanas dzelzceļa infrastruktūrā vai publiskās lietošanas dzelzceļa infrastruktūrā vienas stacijas robežās, izveido sistēmu, kas spēj nodrošināt tā darbību attiecīgajā komercdarbības jomā dzelzceļa nozarē saskaņā ar dzelzceļa drošības prasībām.

31. Komersants, kurš nav manevru darbu veicējs, bet veic manevrus tikai privātās lietošanas dzelzceļa infrastruktūrā vai publiskās lietošanas dzelzceļa infrastruktūrā vienas stacijas robežās, iesniegumam pievieno šādus dokumentus:

31.1. dokumentu, kurā ir noteikta komersanta organizatoriskās struktūras daļa vai persona, kas atbild par dzelzceļa darbības plānošanu, organizēšanu, īstenošanu, vadīšanu un satiksmes drošības uzraudzību;

31.2. informāciju par atbildības sadalījumu pa attiecīgajiem tehnoloģiskajiem procesiem dzelzceļa nozarē, nosakot, kādus komersanta darbībai nepieciešamos tehnoloģiskos procesus veic komersants un kādus tas nodod citam komersantam;

31.3. informāciju par komersanta iekšējos dokumentos (piemēram, komersanta izdotie dokumenti, kopīgi ar citām organizācijām pieņemtie dokumenti, dzelzceļa ritošā sastāva ražotāju, piegādātāju un uzstādītāju dokumenti par to lietošanu, remontu un apkopi, citu organizāciju izdotie dokumenti, dokumentācija saistībā ar bīstamo kravu pārvadājumiem) iekļautajām normām, kas atbilst komersanta darbības jomai un veiktajām darbībām, un ir izstrādātas saskaņā ar tieši piemērojamiem Eiropas Savienības tiesību aktiem, nacionālajām prasībām un vietējiem nosacījumiem;

31.4. komersanta nodarbināto dzelzceļa speciālistu amatu sarakstu;

31.5. dokumentus par procesiem, kas saistīti ar personālu:

31.5.1. apliecinājumu, ka komersanta dzelzceļa speciālistu kvalifikācija atbilst normatīvajos aktos dzelzceļa drošības jomā noteiktajām prasībām;

31.5.2. dokumentus, kas apliecina komersanta darbinieku zināšanas par rīcību dzelzceļa satiksmes negadījumos (arī negadījumos ar bīstamajām kravām);

31.6. informāciju par valdījumā esošo ritošo sastāvu:

31.6.1. izmantošanai paredzēto ritekļu sarakstu;

31.6.2. informāciju par ritekļu tehnisko apkopi atbildīgo struktūrvienību un tās sertifikāciju;

31.7. informāciju par komersanta noslēgtajiem līgumiem, lai izmantotu citu komersantu pakalpojumus atsevišķu dzelzceļa nozares tehnoloģisko procesu izpildē.

32. Lai saņemtu drošības apliecību, komersants, kas veic dzelzceļa infrastruktūras tehniskā aprīkojuma būvniecību, remontu vai tehnisko apkopi, izveido sistēmu, kas spēj nodrošināt tā darbību attiecīgajā komercdarbības jomā dzelzceļa nozarē saskaņā ar dzelzceļa drošības prasībām.

33. Komersants, kas veic dzelzceļa infrastruktūras tehniskā aprīkojuma būvniecību, remontu vai tehnisko apkopi, iesniegumam pievieno šādus dokumentus:

33.1. dokumentu, kurā ir noteikta komersanta organizatoriskās struktūras daļa vai persona, kas atbild par dzelzceļa darbības plānošanu, organizēšanu, īstenošanu, vadīšanu un satiksmes drošības uzraudzību;

33.2. informāciju par atbildības sadalījumu pa attiecīgajiem tehnoloģiskajiem procesiem dzelzceļa nozarē, nosakot, kādus komersanta darbībai nepieciešamos tehnoloģiskos procesus veic komersants un kādus tas nodod citam komersantam;

33.3. informāciju par komersanta iekšējos dokumentos (piemēram, komersanta izdotie dokumenti, kopīgi ar citām organizācijām pieņemtie dokumenti, infrastruktūras aprīkojuma ražotāju, piegādātāju un uzstādītāju dokumenti par to lietošanu, remontu un apkopi, citu organizāciju izdotie dokumenti, dokumentācija saistībā ar bīstamo kravu pārvadājumiem) iekļautajām normām, kas atbilst komersanta darbības jomai un veiktajām darbībām, un ir izstrādātas saskaņā ar tieši piemērojamiem Eiropas Savienības tiesību aktiem, nacionālajām prasībām un vietējiem nosacījumiem;

33.4. komersanta nodarbināto dzelzceļa speciālistu amatu sarakstu;

33.5. dokumentus par procesiem, kas saistīti ar personālu:

33.5.1. apliecinājumu, ka komersanta dzelzceļa speciālistu kvalifikācija atbilst normatīvajos aktos dzelzceļa drošības jomā noteiktajām prasībām;

33.5.2. dokumentus, kas apliecina komersanta darbinieku zināšanas par rīcību dzelzceļa satiksmes negadījumos (arī negadījumos ar bīstamajām kravām);

33.6. ja komersanta valdījumā ir ritošais sastāvs:

33.6.1. izmantošanai paredzēto ritekļu sarakstu;

33.6.2. informāciju par ritekļu tehnisko apkopi atbildīgo struktūrvienību un tās sertifikāciju;

33.7. informāciju par to, ka komersanta rīcībā ir atbilstīgi tehniskie līdzekļi (iekārtas, aprīkojums, instrumenti, mērinstrumenti);

33.8. informāciju par komersanta noslēgtajiem līgumiem, lai izmantotu citu komersantu pakalpojumus atsevišķu dzelzceļa nozares tehnoloģisko procesu izpildē.

34. Lai saņemtu drošības apliecību, komersants, kas veic ritošā sastāva būvniecību, remontu vai tehnisko apkopi, izveido dokumentētu sistēmu, kura spēj nodrošināt tā darbību attiecīgajā komercdarbības jomā dzelzceļa nozarē saskaņā ar dzelzceļa drošības prasībām. Komersants, kas veic ritošā sastāva būvniecību, remontu vai tehnisko apkopi, atbilstoši savas komercdarbības specifikai, sistēmas izveidē piemēro šo noteikumu pielikumā noteiktās uz tehniskās apkopes veikšanas funkcijas izpildi attiecināmās prasības.

35. Komersants, kas veic ritošā sastāva būvniecību, remontu vai tehnisko apkopi, iesniegumam pievieno dokumentus, kuri apliecina šo noteikumu 34.punktā noteikto prasību izpildi. Šo noteikumu pielikuma prasības uzskata par izpildītām, ja pretendents ir ieguvis Komisijas 2019.gada 16.maija Īstenošanas Regulā (ES) 2019/779, ar ko paredz sīki izstrādātus par ritekļu apkopi atbildīgo struktūru sertifikācijas sistēmas noteikumus saskaņā ar Eiropas Parlamenta un Padomes Direktīvu (ES) 2016/798 un atceļ Komisijas Regulu (ES) Nr. 445/2011 (turpmāk – Regula Nr.2019/779) minēto apkopes funkciju atbilstības sertifikātu attiecībā uz tehniskās apkopes veikšanas funkciju.

36. Ja komersants šo noteikumu 24., 26., 28., 30., 32. un 34.punkta prasību izpildei kādas procesu daļas uztic citam, tad procesa izpilde, ievērojot drošības prasības, ir apliecināta, ja komersants ir noslēdzis rakstisku līgumu par šāda procesa izpildi ar citu komersantu, kuram ir vienotais drošības sertifikāts, drošības apliecība vai par tehnisko apkopi atbildīgās struktūrvienības sertifikāts attiecīgā procesa veikšanai.

37. Inspekcija izskata iesniegumu un tam pievienotos dokumentus un, ja konstatē, ka iesniegtie dokumenti neatbilst šo noteikumu prasībām vai tie ir nepilnīgi vai neprecīzi, pieprasa komersantam novērtēšanai nepieciešamo papildu informāciju. Pieprasīto informāciju komersants iesniedz viena mēneša laikā vai citā termiņā, ja par to komersants un Inspekcija ir vienojušies.

38. Inspekcija novērtē, vai komersants kā dzelzceļa sistēmas dalībnieks spēj izpildīt attiecīgās šo noteikumu 24., 26., 28., 30., 32. un 34.punkta prasības un konsekventi tās piemērot, nodrošinot dzelzceļa sistēmas drošu darbību.

39. Ja tas ir nepieciešams, šo noteikumu 24., 26., 28., 30., 32. un 34.punkta prasību izpildes novērtēšanai, pirms drošības apliecības izdošanas Inspekcija var veikt arī novērtējumu komersanta objektos.

40. Drošības apliecībā norāda:

40.1. drošības apliecības turētāju;

40.2. informāciju par izdoto drošības apliecību (jauna, atjaunota vai grozīta);

40.3. komercdarbības jomu vai jomas daļu dzelzceļa nozarē;

40.4. komercdarbības jomas ierobežojumus, ja tādi ir;

40.5. drošības apliecības turētāja veikto papildu darbību nosacījumus, ja tādi ir;

40.6. informāciju par dzelzceļa infrastruktūru, kurā tiks veikta komercdarbība;

40.7. drošības apliecības derīguma termiņu.

41. Inspekcija pieņem lēmumu atteikt drošības apliecības izdošanu, ja:

41.1. komersants nav iesniedzis visus nepieciešamos dokumentus;

41.2. komersants ir sniedzis nepatiesas ziņas vai slēpis būtiskus faktus;

41.3. komersanta izveidotā sistēma neatbilst šo noteikumu 24., 26., 28., 30., 32. un 34.punkta norādītajām prasībām;

41.4. komersants neatbilst tieši piemērojamiem Eiropas Savienības tiesību aktiem, nacionālajām prasībām un vietējiem nosacījumiem;

41.5. komersantam gada laikā pirms iesnieguma iesniegšanas ir atsaukta drošības apliecība vai drošības apliecībā norādītā darbības joma.

42. Drošības apliecības turētāja uzraudzībai Inspekcija izmanto visu tās rīcībā esošo informāciju, tostarp drošības apliecības saņemšanai iesniegto informāciju.Inspekcija vismaz vienreiz drošības apliecības darbības laikā veic uzraudzības darbības tādos drošības apliecības turētāju objektos, kas reprezentē visas darbības, ko veic komersants, lai pārliecinātos, ka tas joprojām atbilst šo noteikumu prasībām.

43. Inspekcija saskaņā ar Regulas Nr.2018/761 prasībām pārbauda vai šo noteikumu 19.1.1. un 19.1.3.apakšpunktā minētais publiskās lietošanas dzelzceļa infrastruktūras pārvaldītājs īsteno tam uzdotos pienākumus.

44. Ja Inspekcija konstatē, ka komersants vairs neatbilst prasībām, uz kuru pamata tika izdota drošības apliecība, tā atkarībā no neatbilstības pakāpes vienojas ar komersantu par neatbilstību novēršanas plānu. Ja Inspekcija uzraudzības laikā konstatē nopietnu drošības risku, tā drīkst piemērot pagaidu drošības pasākumus, tostarp nekavējoties ierobežot vai apturēt attiecīgās darbības.

45. Ja šo noteikumu 19.1.1. un 19.1.3.apakšpunktā minētais infrastruktūras pārvaldītājs plāno veikt būtiskas izmaiņas infrastruktūras, kustības vadības, signalizācijas vai energoapgādes sistēmā vai to ekspluatācijas un uzturēšanas principos, tas nekavējoties informē par plānotajām izmaiņām Inspekciju, un, ja izmaiņas skar atbilstību tieši piemērojamiem Eiropas Savienības tiesību aktiem, nacionālajām prasībām vai vietējiem nosacījumiem, iesniedz iesniegumu drošības apliecības grozīšanai. Šim pieteikumam pievieno apliecinājumus, ka minēto izmaiņu riska pārvaldības process ir īstenots atbilstīgi kopīgajai drošības metodei riska noteikšanai un izvērtēšanai.

46. Ja drošības apliecības turētājs plāno mainīt darbības nosacījumus, pamatojoties uz kuriem tika izdota drošības apliecība, tas pirms to īstenošanas par to rakstiski paziņo Inspekcijai. Mēneša laikā pēc informācijas saņemšanas Inspekcija izvērtē, cik būtiskas ir komersanta plānotās izmaiņas, un, ja tās skar atbilstību tieši piemērojamiem Eiropas Savienības tiesību aktiem, nacionālajām prasībām vai vietējiem nosacījumiem, uzdod komersantam mēneša laikā veikt attiecīgas izmaiņas tā drošības pārvaldības sistēmā vai dokumentos un pieprasa iesniegt iesniegumu drošības apliecības grozīšanai. Ja izmaiņas neskar atbilstību tieši piemērojamiem Eiropas Savienības tiesību aktiem, nacionālajām prasībām vai vietējiem nosacījumiem, minēto informāciju Inspekcija reģistrē kā komersanta drošības apliecības darbības nosacījumu maiņu, negrozot drošības apliecību. Inspekcija var pieprasīt no komersanta novērtēšanai nepieciešamo papildu informāciju.

47. Ja tieši piemērojamie Eiropas Savienības tiesību akti vai nacionālās prasības būtiski maina drošības apliecības nosacījumus, pēc Inspekcijas pieprasījuma komersants iesniedz iesniegumu drošības apliecības atjaunošanai neatkarīgi no spēkā esošās drošības apliecības derīguma termiņa.

48. Ja komersants vēlas turpināt savu darbību kā dzelzceļa sistēmas dalībnieks, tad ne agrāk kā 12 mēnešus pirms drošības apliecības derīguma termiņa beigām komersants iesniedz Inspekcijā iesniegumu ar lūgumu atjaunot drošības apliecību, pievienojot attiecīgos šo noteikumu 25., 27., 29., 31., 33. un 35.punktā norādītos dokumentus.

49.Atjaunojot drošības apliecību, Inspekcija izmanto arī uzraudzības laikā iegūto informāciju.

50. Drošības apliecības derīguma termiņš ir pieci gadi, skaitot no lēmuma pieņemšanas dienas, izņemot:

50.1. šo noteikumu 45. un 46.punktā minētos gadījumos, kad drošības apliecību izdod uz termiņu, kas atbilst iepriekš izdotās drošības apliecības derīguma termiņam;

50.2. šo noteikumu 48.punktā minētajā gadījumā, kad drošības apliecību izdod uz pieciem gadiem, skaitot derīguma termiņu no iepriekš izdotās drošības apliecības derīguma termiņa beigu datuma..

51. Komersantam var būt tikai viena derīga drošības apliecība. Par spēkā esošu tiek uzskatīta tā drošības apliecība, kas izdota pēdējā.

52. Lēmumu par drošības apliecības vai drošības apliecībā norādītas darbības jomas atsaukšanu Inspekcija pieņem, ja drošības apliecības turētājs:

52.1. sniedzis nepatiesas ziņas vai slēpis būtiskus faktus;

52.2. neatbilst šo noteikumu 24., 26., 28., 30., 32. un 34.punkta norādītajām prasībām un komersants viena mēneša laikā pēc neatbilstību novēršanas plānā noteiktā termiņa nav novērsis šo noteikumu 44.punktā minētās neatbilstības;

52.3. pagaidu drošības pasākumu piemērošanas laikā ir veicis darbības, kuru veikšana ir ierobežota vai apturēta;

52.4. trīs mēnešu laikā nav veicis nekādas darbības pagaidu drošības pasākumu piemērošanas atcelšanai;

52.5. pārtraucis savu darbību kā dzelzceļa sistēmas dalībnieks attiecīgajā drošības apliecībā norādītajā darbības jomā.

53. Inspekcija lēmumu par drošības apliecības izdošanu, atjaunošanu, grozīšanu vai atsaukšanu normatīvajos aktos noteiktā kārtībā paziņo komersantam. Inspekcija informāciju par spēkā esošām drošības apliecībām publicē savā tīmekļa vietnē (www.vdzti.gov.lv).

54. Inspekcija divu nedēļu laikā informē Eiropas Savienības Dzelzceļu aģentūru par šo noteikumu 19.1.1. un 19.1.3.apakšpunktā minēto infrastruktūras pārvaldītāju drošības apliecības izdošanu, atjaunošanu, grozīšanu vai atsaukšanu, norādot dzelzceļa infrastruktūras pārvaldītāja nosaukumu, adresi, drošības apliecības izdošanas datumu, tās darbības jomu un derīguma termiņu, bet atsaukšanas gadījumā - arī Inspekcijas lēmuma pamatojumu.

55. Inspekcijas lēmumu par drošības apliecības izdošanu, atjaunošanu, grozīšanu vai atsaukšanu var pārsūdzēt Administratīvā procesa likumā noteiktajā kārtībā.

**4. Par tehnisko apkopi atbildīgā struktūrvienība**

56. Komersanta tiesības veikt par tehnisko apkopi atbildīgās struktūrvienības pienākumus apliecina:

56.1. par tehnisko apkopi atbildīgās struktūrvienības sertifikāts, ko iegūst komersants, kurš ir atbildīgs par jebkura veida 1435 mm sliežu ceļa platumam paredzēto ritekļu tehnisko apkopi. Šādu sertifikātu drīkst iegūt arī komersants, kurš ir atbildīgs par 1520 mm sliežu ceļa platumam paredzēto ritekļu tehnisko apkopi;

56.2. par 1520 mm sliežu ceļa platuma ritekļu tehnisko apkopi atbildīgās struktūrvienības sertifikāts, ko iegūst komersants, kurš ir atbildīgs par jebkura veida 1520 mm sliežu ceļa platumam paredzēto ritekļu tehnisko apkopi.

57. Lai iegūtu par tehnisko apkopi atbildīgās struktūrvienības sertifikātu, komersants nodrošina ritekļu drošu ekspluatāciju, izmantojot ritekļu tehniskās apkopes sistēmu, un apliecina, ka tā izveidotās sistēmas funkcijas atbilst šo noteikumu pielikumā norādītajām prasībām, neatkarīgi no tā, vai visas funkcijas komersants īsteno pats, vai kādu atsevišķu funkciju vai tās daļas veikšana tiek uzticēta citam līgumslēdzējam.

58. Ritekļu tehniskās apkopes sistēmas funkciju pārvaldību komersants dokumentē visos tās attiecīgajos elementos, jo īpaši aprakstot pienākumu sadalījumu ritekļu tehniskās apkopes sistēmā, tostarp sadarbību ar līgumslēdzējiem. Komersants ritekļu tehniskās apkopes sistēmas funkciju pārvaldības dokumentācijā parāda, kā tiek nodrošināta kontrole dažādos ritekļu tehniskās apkopes sistēmas pārvaldības līmeņos, kā tiek iesaistīts attiecīgais personāls un kā tiek nodrošināta pastāvīga sistēmas pilnveidošana.

59. Ja komersants kādu atsevišķu funkciju vai to daļu veikšanu uztic citam līgumslēdzējam, ritekļu tehniskās apkopes sistēmas funkciju atbilstību šo noteikumu pielikumā norādītajām prasībām apliecina ar noslēgtiem līgumiem.

60. Šo noteikumu 56.1.apakšpunktā minēto sertifikātu Inspekcija kā sertifikācijas iestāde Regulas Nr.2019/779 izpratnē izdod, atjauno, groza vai atsauc, ievērojot šajos noteikumos un Regulā Nr. 2019/779 noteiktās prasības par tehnisko apkopi atbildīgajām struktūrvienībām un to novērtēšanas kritērijus, saskaņā ar šādiem nosacījumiem:

60.1. Inspekcija ievēro neatkarības, kompetences un objektivitātes kritērijus;

60.2. sertifikācijas procesā tiek iegūti pierādījumi, ka par tehnisko apkopi atbildīgā struktūrvienība ir izveidojusi apkopes sistēmu, lai nodrošinātu visu ritekļu, par kuru apkopi tā ir atbildīga, drošu ekspluatāciju;

60.3. par tehnisko apkopi atbildīgās struktūrvienības sertifikācija balstās uz izvērtējumu par to, kā tā spēj atbilst attiecīgajām šo noteikumu pielikumā norādītajām prasībām un izvērtēšanas kritērijiem un tos konsekventi piemērot. Sertifikācijas procedūras ietver uzraudzības sistēmu, lai nodrošinātu nepārtrauktu atbilstību minētajām prasībām un izvērtēšanas kritērijiem arī pēc tam, kad ir izdots par tehnisko apkopi atbildīgās struktūrvienības sertifikāts.

61. Inspekcija kā sertifikācijas iestāde Regulas Nr.2019/779 izpratnē, ievērojot šajos noteikumos un Regulā Nr.2019/779 noteiktās prasības attiecīgajām funkcijām un to novērtēšanas kritērijus, komersantam, kas nodrošina tikai tehniskās apkopes pilnveidošanas funkciju, tehniskās apkopes pārvaldības funkciju vai tehniskās apkopes veikšanas funkciju, izsniedz apkopes funkciju atbilstības sertifikātu. Tehniskās apkopes veikšanas funkcijas sertifikācija balstās uz atbilstības izvērtēšanu attiecībā uz šo noteikumu pielikumā minētajām sertificējamām funkcijām un darbībām atbilstošajām prasībām.

62. Lai iegūtu šo noteikumu 56.2.apakšpunktā minēto sertifikātu, komersants, iesniedz Inspekcijā pieteikumu par 1520 mm sliežu ceļa platuma ritekļu tehnisko apkopi atbildīgās struktūrvienības sertifikātam (turpmāk – pieteikums). Pieteikumā norāda:

62.1. ziņas par komersantu;

62.2. informāciju par pieprasīto par 1520 mm sliežu ceļa platuma ritekļu tehnisko apkopi atbildīgās struktūrvienības sertifikātu (jauns, atjaunots vai grozīts);

62.3. par ritekļu tehnisko apkopi atbildīgās struktūrvienības plānoto darbību apjomu (vilces līdzekļi, pasažieru vagoni, kravas vagoni vai speciālie ritekļi);

62.4. tehniskās apkopes sistēmas funkcijas (sistēmas pārvaldība, tehniskās apkopes pilnveidošana, tehniskās apkopes pārvaldība, tehniskās apkopes veikšana), norādot vai funkcijas tiks veiktas pilnībā, daļēji vai uzticētas citam līgumslēdzējam;

62.5. daļēji veicamo funkciju aprakstu;

62.6. informāciju par 1520 mm sliežu ceļa platuma ritekļu tehnisko apkopi atbildīgās struktūrvienības sertifikāta saņemšanas veidu.

63. Pieteikumam pievieno:

63.1. to ritekļu sarakstu, par kuru tehnisko apkopi komersants ir atbildīgs;

63.2. dokumentus, kas pierāda šo noteikumu 57. un 58.punktā un pielikumā norādīto prasību ritekļu tehniskās apkopes sistēmas funkcijām izpildi;

63.3. ja komersants kādu atsevišķu funkciju vai to daļu veikšanu uztic citam līgumslēdzējam, dokumentus, kas pierāda, ka šo noteikumu pielikumā norādīto prasību ritekļu tehniskās apkopes sistēmas funkcijām izpildi tam uzticētajā daļā nodrošina līgumslēdzējs.

64. Ja 1520 mm sliežu ceļa platuma tīklam paredzētu kravas vai pasažieru vagonu izmanto vai paredz izmantot ne tikai Eiropas Savienībā, bet arī pārvadājumiem uz valstīm un no valstīm, kuras nav Eiropas Savienības dalībvalstis, komersants atbilstību šo noteikumu pielikuma prasībām nodrošina, izveidojot tehniskās apkopes sistēmu, kas ir savietojama ar attiecīgajās valstīs izmantojamo tehniskās apkopes sistēmu. Par apliecinājumu šīs prasības izpildei uzskata arī valsts, kura nav Eiropas Savienības dalībvalsts, izsniegtu atļauju kravas vai pasažieru vagonu ekspluatācijai, ja tā apliecina kravas vai pasažieru vagona atbilstību piemērojamo starptautisko līgumu prasībām.

65. Inspekcija izskata pieteikumu un tam pievienotos dokumentus un, ja konstatē, ka iesniegtie dokumenti neatbilst šo noteikumu prasībām vai tie ir nepilnīgi vai neprecīzi, pieprasa komersantam novērtēšanai nepieciešamu papildu informāciju. Pieprasīto informāciju komersants iesniedz viena mēneša laikā vai citā termiņā, ja komersants un Inspekcija par to ir vienojušies.

66. Inspekcija novērtē, vai komersants kā par 1520 mm sliežu ceļa platuma ritekļu tehnisko apkopi atbildīgā struktūrvienība spēj izpildīt attiecīgās šo noteikumu pielikuma prasības un konsekventi tās piemērot, nodrošinot ritekļu, par kuru apkopi tas ir atbildīgs, drošu ekspluatāciju.

67. Lēmumu par šo noteikumu 56.2.apakšpunktā minētā sertifikāta izdošanu Inspekcija pieņem ne vēlāk kā četru mēnešu laikā pēc pieteikuma, tam pievienoto dokumentu, kā arī šo noteikumu 65.punktā minētās papildu informācijas saņemšanas.

68. Par 1520 mm sliežu ceļa platuma ritekļu tehnisko apkopi atbildīgā struktūrvienības sertifikātā norāda:

68.1. sertifikāta turētāju;

68.2. informāciju par izdoto sertifikātu (jauns, atjaunots vai grozīts);

68.3. par ritekļu tehnisko apkopi atbildīgās struktūrvienības darbības apjomu (vilces līdzekļi, pasažieru vagoni, kravas vagoni vai speciālie ritekļi);

68.4. veicamās tehniskās apkopes sistēmas funkcijas;

68.5. daļēji veicamo funkciju aprakstu;

68.6.darbības ierobežojumus vai citu informāciju, ja tāda ir;

68.7.sertifikāta derīguma termiņu.

69. Inspekcija pieņem lēmumu atteikt šo noteikumu 56.2.apakšpunktā minētā sertifikāta izdošanu, ja:

69.1. komersants nav iesniedzis visus nepieciešamos dokumentus;

69.2. komersants ir sniedzis nepatiesas ziņas vai slēpis būtiskus faktus;

69.3. ja komersanta tehniskās apkopes sistēma neatbilst šo noteikumu 57. un 58.punktā un pielikumā norādītajām prasībām.

70. Inspekcija vismaz reizi šo noteikumu 56.2.apakšpunktā minētā sertifikāta darbības laikā veic uzraudzības darbības tādos objektos, kas reprezentē visas darbības, ko veic par tehnisko apkopi atbildīgā struktūrvienība, lai pārliecinātos, ka struktūrvienība joprojām atbilst šo noteikumu pielikumā norādītajiem kritērijiem.

71. Ja Inspekcija konstatē, ka par tehnisko apkopi atbildīgā struktūrvienība vairs neatbilst prasībām, pamatojoties uz kurām ticis izdots šo noteikumu 56.2.apakšpunktā minētais sertifikāts, tā atkarībā no neatbilstības pakāpes vienojas ar par tehnisko apkopi atbildīgo struktūrvienību par neatbilstību novēršanas plānu. Ja Inspekcija uzraudzības laikā konstatē nopietnu drošības risku, tā var piemērot pagaidu drošības pasākumus, tostarp nekavējoties ierobežot vai apturēt attiecīgās darbības.

72. Ja šo noteikumu 56.2.apakšpunktā minētā sertifikāta turētājs plāno mainīt darbības nosacījumus, pamatojoties uz kuriem tika izdots sertifikāts, tas pirms to īstenošanas par to rakstiski paziņo Inspekcijai. Mēneša laikā pēc informācijas saņemšanas Inspekcija izvērtē, cik būtiskas ir komersanta plānotās izmaiņas, un, ja tās skar atbilstību tieši piemērojamiem Eiropas Savienības tiesību aktiem, nacionālajām prasībām vai vietējiem nosacījumiem, uzdod komersantam mēneša laikā veikt attiecīgas izmaiņas tā dokumentos un pieprasa iesniegt pieteikumu sertifikāta grozīšanai. Ja izmaiņas neskar atbilstību tieši piemērojamiem Eiropas Savienības tiesību aktiem, nacionālajām prasībām vai vietējiem nosacījumiem, minēto informāciju Inspekcija reģistrē kā šo noteikumu 56.2.apakšpunktā minētā sertifikāta darbības nosacījumu maiņu, sertifikātu negrozot. Inspekcija var pieprasīt komersantam iesniegt novērtēšanai nepieciešamo papildu informāciju.

73. Ja komersants vēlas turpināt savu darbību kā par 1520 mm sliežu ceļa platuma ritekļu tehnisko apkopi atbildīgā struktūrvienība, tad ne agrāk kā 12 mēnešus pirms šo noteikumu 56.2.apakšpunktā minētā sertifikāta derīguma termiņa beigām, tas iesniedz Inspekcijā pieteikumu ar lūgumu atjaunot sertifikātu, pievienojot attiecīgos šo noteikumu 63.punktā norādītos dokumentus.

74. Ja komersants ir arī vienotā drošības sertifikāta vai drošības apliecības saņēmējs, atbilstību šīs nodaļas prasībām pārbauda un par šo noteikumu 56.2.apakšpunktā minētā sertifikāta izdošanu, atjaunošanu, grozīšanu vai atsaukšanu Inspekcija novērtējumu veic un lemj procedūrā, kurā lemj arī par vienotā drošības sertifikāta vai drošības apliecības izdošanu.

75. Šo noteikumu 56.2. apakšpunktā minētā sertifikāta derīguma termiņš ir pieci gadi, skaitot no lēmuma pieņemšanas dienas, izņemot:

75.1. šo noteikumu 72. punktā minēto gadījumu, kad sertifikātu izdod uz termiņu, kas atbilst iepriekš izdotā sertifikāta derīguma termiņam;

75.2. šo noteikumu 73. punktā minēto gadījumu, kad sertifikātu izdod uz pieciem gadiem, skaitot no iepriekš izdotā sertifikāta derīguma termiņa beigu datuma;

75.3. šo noteikumu 74. punktā minēto gadījumu, kad sertifikātu izdod uz termiņu, kas ir identisks vienotā drošības sertifikāta vai drošības apliecības derīguma termiņam.

76. Lēmumu atsaukt šo noteikumu 56.2. apakšpunktā minēto sertifikātu Inspekcija pieņem, ja tā turētājs:

76.1. sniedzis nepatiesas ziņas vai slēpis būtiskus faktus;

76.2. viena mēneša laikā pēc neatbilstību novēršanas plānā noteiktā termiņa nav novērsis šo noteikumu 71.punktā minētās neatbilstības un komersanta tehniskās apkopes sistēma neatbilst šo noteikumu 57. un 58.punktā un pielikumā norādītajām prasībām;

76.3. pagaidu drošības pasākumu piemērošanas laikā ir veicis darbības, kuru veikšana ir ierobežota vai apturēta;

76.4. trīs mēnešu laikā nav veicis nekādas darbības pagaidu drošības pasākumu piemērošanas atcelšanai;

76.5. pārtraucis savu darbību kā par tehnisko apkopi atbildīgā struktūrvienība.

77. Inspekcija lēmumu par šo noteikumu 56.punktā minētā sertifikāta izdošanu, atjaunošanu, grozīšanu vai atsaukšanu normatīvajos aktos noteiktā kārtībā paziņo komersantam. Inspekcija informāciju par tās izdotiem spēkā esošiem sertifikātiem publicē savā tīmekļa vietnē (www.vdzti.gov.lv).

78. Inspekcijas lēmumu par šo noteikumu 56.punktā minēto sertifikātu izdošanu, atjaunošanu, grozīšanu vai atsaukšanu var pārsūdzēt Administratīvā procesa likumā noteiktajā kārtībā.

**5. Noslēguma jautājumi**

79. Noteikumi stājas spēkā 2020.gada 16. jūnijā.

80. Drošības sertifikāta, kas izsniegtas saskaņā ar Ministru kabineta 2008.gada 10.marta noteikumiem Nr.168 ,,Noteikumi par drošības sertifikāta A daļas un B daļas izsniegšanas, apturēšanas un anulēšanas kārtību un kritērijiem”, A daļa un B daļa ir derīga līdz tajā norādītā derīguma termiņa beigām, ja komersants nemaina to darbības nosacījumus.

81. Drošības apliecība, kas izsniegta saskaņā ar Ministru kabineta 2011.gada 18.janvāra noteikumiem Nr.57 ,,Noteikumi par drošības apliecības izsniegšanas, darbības apturēšanas un anulēšanas kritērijiem un kārtību”, ir derīga līdz tajā norādītā derīguma termiņa beigām, ja komersants nemaina drošības apliecības darbības nosacījumus. Drošības apliecība ir derīga līdz tajā norādītā derīguma termiņa beigām arī tad, ja komersants ir iesniedzis Inspekcijā informāciju par drošības apliecības darbības nosacījumu maiņu, bet saskaņā ar šo noteikumu 46.punktu nav nepieciešams saņemt jaunu drošības apliecību.

82. Drošības apliecību, kas izsniegta saskaņā ar Ministru kabineta 2011.gada 18.janvāra noteikumu Nr.57 ,,Noteikumi par drošības apliecības izsniegšanas, darbības apturēšanas un anulēšanas kritērijiem un kārtību” 6.punktu, uzskata par manevru darbu veicēja vienoto drošības sertifikātu.

83. Drošības apliecību, kas izsniegta saskaņā ar Ministru kabineta 2011.gada 18.janvāra noteikumu Nr.57 ,,Noteikumi par drošības apliecības izsniegšanas, darbības apturēšanas un anulēšanas kritērijiem un kārtību” 11.punktu, uzskata par 1520 mm sliežu ceļa platuma ritekļu tehnisko apkopi atbildīgās struktūrvienības sertifikātu.

**Informatīva atsauce uz Eiropas Savienības direktīv****u**

Noteikumos iekļautas tiesību normas, kas izriet no Eiropas Parlamenta un Padomes 2016.gada 11.maija Direktīvas (ES) 2016/798 par dzelzceļa drošību.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova